**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 23.08.2017, ora 08.00 – 24.08.2017, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 24.08.2017, ora 7.00**

**RÂURI**

**Debitele au fost în general staţionare**, exceptând râurile din bazinele hidrografice: Vișeu, Iza, Tur, Bistrița, Buzău, bazinele superioare și mijlocii ale Someșului și Oltului, bazinul inferior al Mureșului şi bazinele superioare ale Jiului, Argeșului și Ialomiței, unde au fost în ușoară scădere.

Pe cursurile inferioare ale Someșului și Sucevei debitele au fost în creștere prin propagare.

Debitele se situează în general la valori cuprinse între 30-80% din mediile multianuale lunare, mai mari în bazinul superior al Ialomiței și pe unele râuri din bazinul mijlociu al Oltului (Breaza, Arpaș, Cârțișoara, Porumbacu) și mai mici pe unele râuri din bazinul Someșului (Șieu, Lonea, Fizeş și Lăpuș), Crișului Negru (Valea Roșie și Holod), Crișului Repede (Iad), Mureșului (Domald, Secaș și Râul Mare), pe cursul superior al Crasnei, pe Bistra, bazinul Siretului (exceptând Trotușul și Buzăul) și Jijia.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi în general staţionare**, exceptând râurile din bazinele hidrografice: Vișeu, Iza, Tur, Someş, Bistrița şi Buzău, bazinul superior și mijlociu al Oltului şi bazinele superioare ale Jiului, Argeșului și Ialomiței, unde vor fi în ușoară scădere.

Sunt posibile creşteri izolate de niveluri şi debite pe unele râuri mici din zonele de deal şi munte din nordul, centrul şi estul ţării din cauza precipitaţiilor slabe cantitativ prognozate.

**Nivelurile** pe râuri la staţiile hidrometrice **se vor situa sub COTELE DE ATENŢIE.**

**DUNĂRE**

**Debitul la intrarea în ţară** (secţiunea Baziaş) în intervalul 23.08–24.08.2017 **a fost staţionar, având valoarea de 3100 m3/s**, situându-se sub media multianuală a lunii **august (4300 m3/s).** În aval de Porţile de Fier debitele au fostîn scădere la Gruia și pe sectorul Bechet – Brăila, în creștere la Calafat și staționare pe sectorul Galaţi – Tulcea.

**Debitul la intrarea în ţară** (secţiunea Baziaş) **va fi staţionar (3100 m3/s).**

În aval de Porţile de Fier debitele vor fi în creştere pe sectorul Gruia – Calafat, în scădere pe sectorul Bechet – Isaccea şi staţionare la Tulcea.

**2.** **Situaţia meteorologică în intervalul 23.08.2017, ora 08.00 – 24.08.2017, ora 06.00**

**În ţară,** vremea s-a menținut răcoroasă. Cerul a fost variabil, cu înnorări temporare mai ales în cursul zilei în regiunile nordice, estice și centrale. S-au semnalat averse și descărcări electrice în cea mai mare parte a Moldovei și pe arii restrânse în Maramureș, Transilvania, Muntenia și Dobrogea. Cu totul izolat și trecător, la altitudini de peste 2000 m, au fost și precipitații sub formă de lapoviță și ninsoare. Vântul a suflat slab și moderat, cu unele intensificări ziua la munte, în estul țării și izolat în restul teritoriului, iar în zona localității Roman a luat și aspect de vijelie. Temperaturile maxime au fost cuprinse între 17 grade la Ocna Șugatag și Joseni și 28 de grade la Caracal, Roșiori de Vede, Giurgiu și București-Filaret. La ora 06 valorile termice se încadrau între 0 grade la Miercurea Ciuc și 17 grade la Sulina.

**Observație:** începând de ieri, de la ora 06.00, au fost în vigoare 2 mesaje cod galben pentru fenomene meteorologice periculoase imediate: 1 emisă de SRPV Bacău și 1 emisă de SRPV Constanța.

**La Bucureşti** vremea a fost în general frumoasă și s-a încălzit față de ziua precedentă. Cerul a fost variabil ziua și mai mult senin noaptea. Vântul a suflat slab și moderat. Temperatura maximă a fost de 26 de grade la stația meteo Băneasa, 27 de grade la Afumați și 28 de grade la Filaret. La ora 06.00, se înregistrau 10 grade la Băneasa, 12 grade la Afumați și 14 grade la Filaret.

**3. Prognoza meteorologică în intervalul 24.08.2017, ora 8.00 – 25.08.2017, ora 8.00**

**În ţară** vremea va fi frumoasă și se va încălzi ușor în cea mai mare parte a teritoriului. Cerul va fi variabil în nordul, centrul și estul țării, unde cu totul izolat vor fi posibile ploi slabe de scurtă durată, și mai mult senin în restul teritoriului. Vântul va sufla slab și moderat, cu unele intensificări la munte. Temperaturile maxime se vor încadra între 21 de grade în estul Transilvaniei și 31 de grade în vestul Olteniei, iar cele minime între 2...3 grade în depresiuni și 19 grade în nordul litoralului.

**La Bucureşti** vremea va fi frumoasă, cu cer mai mult senin și vânt slab până la moderat. Temperatura maximă va fi de 27...28 de grade, iar cea minimă de 13...14 grade, mai scăzută în zona preorășenească spre 10 grade.

***II. CALITATEA APELOR***

**Pe râurile interioare**

**Administrația Națională ,,Apele Române”** revine cu informații despre poluarea accidentală cu ţiţei produsă în data de 21.08.2017 pe râul Taparnoaga, afluent necodificat al râului Lozova, pe raza județului Galați, în urma coroziunii unei conducte O.M.V. Petrom. Rezultatele analizelor probelor de apă prelevate în data de 22.08.2017 sunt următoarele:

-amonte zona poluată: pH = 7,64, extractibile <5 mg/l;

-zona poluată: pH = 6,98, extractibile = 88 mg/l;

-aval zona poluată: pH = 7,51, extractibile <5 mg/l;

**Măsuri:** au fost înlocuite cele 10 baraje absorbante și s-a intervenit în continuare cu material absorbant BIOPETROABS (60 de saci de câte 10 kg fiecare) pentru colectarea ţiţeiului. Firma OIL DEPOL SERVICE S.R.L. Constanţa a colectat vegetaţia afectată de pe malurile cursului de apă. Se acţionează în continuare pentru vidanjarea apei contaminate, care este transportată ulterior la depozitul propriu (până în prezent au fost colectate 5 vidanje, totalizând cca 50 mc de apă contaminată). Se va reveni cu informaţii.

**S.G.A. Alba** revine cu informații despre poluarea cu metale a râului Ampoi, afluent de dreapta al râului Mureș, din data de 18.07.2017, din dreptul târgului de animale al orașului Zlatna. Personalul din cadrul S.G.A. Alba, A.B.A. Mureș, G.N.M.-C.J. Alba, D.S.V.S.A. Alba a investigat evenimentul atât pe râul Ampoi, cât și la unitaţile care funcţionează pe platforma industrială a orașului Zlatna. Investigaţiile s-au desfășurat în zilele de 18, 21 și 25 iulie 2017.

Au fost controlate șase unităţi care au ca obiect de activitate prelucrarea metalelor:

-S.C. Alba Aluminiu S.R.L. – produce pulbere de aluminiu;

-S.C. Demenic S.R.L. – deţine o sală pentru evenimente și o societate care produce concentrat de cupru din minereu și zgură, inactivă de câţiva ani din cauza lipsei de materie primă;

-S.C. Werco Metal Zlatna S.R.L. – produce pulbere de zinc;

-S.C. Silgo Tera S.R.L. – realizează acoperiri galvanice cu zinc;

-S.C. Erika Star S.R.L. – produce sulfat de cupru. Unitatea se află în insolvenţă și a încetat activitatea în anul 2016;

-S.C. Zlatcup S.R.L. – produce sulfat de cupru începând cu luna martie 2017.

Singura unitate activă care poate fi sursa poluării din data de 18.07.2017 este S.C. Zlatcup S.R.L. Administratorul societăţii a negat existenţa oricărei manevre sau defecţiuni care ar fi putut determina evacuarea în râul Ampoi a poluanţilor determinaţi în probele de apă. Apa uzată recoltată de pe conducta de evacuare ape uzate și pluviale de pe platforma industrială conţinea Cu (cea mai mare concentraţie), Al și Zn. Prezenţa aluminiului și a zincului poate fi explicată prin existenţa acestora în conţinutul materiei prime utilizate (deșeuri electrice care pot să nu fie 100% Cu). Singura urmă posibilă a deversării de apă uzată conţinând cupru –sulfat de cupru este urma circulară, verde-albastră, de pe peretele din beton al canalului pluvial marginal în care descarcă conductele pluviale de pe platforma S.C. Zlatcup S.R.L.

Unda de poluare semnalată în data de 18.07.2017 s-a diluat pe traseul râului Ampoi. Nu a fost semnalată poluare la confluenţa cu râul Mureș.

În data de 21.07.2017 a fost recoltată o probă de apă de la una dintre conductele de evacuare a apei pluviale de pe platforma S.C. Zlatcup S.R.L. care evacuează într-un canal pluvial deschis, amplasat stradal. În urma analizării în cadrul laboratorului S.G.A. Alba a probei de apă recoltate s-a constatat depășirea indicatorului pH. Prin PVC F-IA-3 nr. 314/11.08.2017 s-au solicitat explicaţii referitoare la caracterul bazic al apei evacuate prin conducta de pluviale și despre pata de culoare verde existentă pe peretele canalului marginal.

Buletinul de analiză nr. 13292 din 03.08.2017, emis de LNR, la rubrica bolile peștilor semnalează prezenţa cuprului în branhii (870.8 mg/kg) și în masa gastro-intestinală (247 mg/kg). La Detalii/Observaţii se precizează următoarele: branhiile peștilor proveniţi din apa necontaminată cu compuși de cupru conţin 10 mg Cu/kg materie uscată. Valorile obţinute pentru cupru în branhii (870,8 mg Cu/kg) și în masa gastrointestinală (247 mg Cu/kg) sunt raportate la kg materie umedă.

**Unitatea S.C. Zlatcup S.R.L. Zlatna va fi sancţionată contravenţional cu avertisment și va suporta cheltuielile aferente investigării poluării accidentale soldate cu mortalitate piscicolă.**

**Administrația Națională ,,Apele Române”** revine cu informaţii despre poluarea râului Bahlui de pe raza municipiului Iași din data de 22.08.2017, ora 08.45, manifestată printr-o culoare gri-albicioasă a apei. În urma verificărilor din data de 22.08.2017, reprezentanţii A.B.A. Prut Bârlad, S.G.A. Iași și S.C. Ermes Holding S.R.L. au identificat un cămin de vizitare circular din beton în care este amplasată o conductă metalică echipată cu o vană fără sistem de acţionare din care se scurgea apa uzată menajeră ce ajungea prin canalul de ape pluviale în râul Bahlui. S-a îndepărtat prin pompare apa din cămin pentru a se interveni asupra vanei. Deoarece unitatea poluatoare nu a fost identificată, reprezentanţii S.G.A. Iași au procedat la blindarea/ sigilarea conductei în vederea stopării evacuării de ape uzate în râul Bahlui. Vor continua investigaţiile în vederea identificării poluatorului. Se va reveni cu informaţii.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

**1. În domeniul aerului**

**G.N.M.-C.J. Cluj** informează despre producerea în data de 24.08.2017, în jurul orei 03.30, a unui incendiu pe platforma de stocare temporară de deșeuri menajere S.C. Salprest Rampa din zona municipiului Cluj-Napoca, ce s-a manifestat prin flacără deschisă în partea de sud-est a amplasamentului și degajare masivă de fum. În urma intervenţiei echipajelor I.S.U. Cluj incendiul a fost izolat, existând încă focare unde se acţionează în continuare pentru stingere. Se va reveni cu informaţii.

**G.N.M.-C.J. Vâlcea** revine cu informaţii despre incendiul izbucnit în data de 21.08.2017 la depozitul de deșeuri neconform al societăţii Sacomet S.A. Horezu din zona localităţii Măldărești. Incendiul, ale cărui cauze rămân necunoscute, a afectat o suprafaţă de cca 100 mp și prezintă mai multe focare. Echipajele I.S.U. Vâlcea intervin cu trei autospeciale pentru stingere. Rezultatele analizelor efectuate în cadrul laboratorului A.P.M. Vâlcea nu indică depășiri la indicatorii CO, SO2 și NOx. Se va reveni cu informaţii.

**G.N.M.-C.J. Bacău** revine cu informaţii despre evoluţia incendiului izbucnit în data de 12.08.2017, la ora 15.30, la Depozitul conform de deşeuri al municipiului Bacău din str. Chimiei. În cursul zilei de 23.08.2017 au continuat operaţiunile de lichidare a incendiului, acţionându-se cu 4 autospeciale cu apă, o motopompă remorcabilă de mare capacitate, 2 motopompe transportabile, 5 buldoexcavatoare, 5 vole, 20 de autocamioane şi 2 generatoare care asigură iluminatul pe timp de noapte. S-au transportat în continuare cantităţi importante de material inert de acoperire, cu rol semnificativ în înăbușirea focarelor ce mai ard mocnit. Incendiul a fost restrâns semnificativ, gradul de acoperire completă cu pământ fiind de 80-85%; se lucrează la lichidarea totală a focarelor de pe latura de sud. Deșeurile colectate la nivelul judeţului sunt depozitate în celula 1, sistându-se depozitarea în celula 2. De asemenea, s-a trecut la transferul deșeurilor depozitate în timpul operaţiunilor de stingere din celula 2 în celula 1. Se va reveni cu informaţii.

**Agenţia Naţională pentru Protecţia Mediului** informează că din rezultatele analizelor efectuate în intervalul 21-22.08.2017 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană, cu valoarea limită zilnică de 50 µg/mc.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.